**Notat - konserveringsmodul fra Naturhistorisk Museum.**

Dawn Williams, NHM

Til referansegruppe for Konserveringsmodulen

**12. juni 2017**

**Noen tanker om en konserveringsmodul for naturhistoriske samlinger:**

Jeg ser på PREparering som forarbeidet; tilvirkningen eller produksjonen av et preparat: mikroskopislides, SEM-stubs og våtpreparater, nålsetting av insekter og alt som går forut for det. KONservering ser jeg på som vedlikehold eller restaurering av preparatet. Generelt vedlikehold eller endringer over større skala som for eksempel væskepåfyll, utskifting av beholdertype, plastlokk (hva slags plast?) eller pakninger, etikettpapir/printer/blekktype, endringer i magasinklima antar jeg skal kunne registreres i en magasinmodul?

Men hvor kan vi (biologer/paleontologer/geologer) som faktisk har det tekniske ansvaret for disse prosessene registrere for **enkeltpreparater eller små delsamlinger** for eksempel:

* detaljert metode og kjemikalier/materialer brukt ved tilvirkning av mikroskopislides (det eksisterer flere titalls materialer, metoder og kombinasjoner av disse)
* kjemikalier og metoder brukt ved tilvirkning og under oppbevaring av våtpreparater (til bedøving, avliving, fiksering og endelig oppbevaring)
* materialer og metoder brukt ved tilvirkning av SEM-stubs
* metode og kjemikalier brukt før lagring av tørrpreparater som sneglehus og muslingskall: er de (hvis små)lagt i tuber av kalknatron eller borsilikatglass, når ble evt. tuben skiftet ut; hva slags papir er brukt til etikettering, når ble evt etiketten skiftet ut

Alt dette er bare eksempler på noen parametere som ideelt sett bør registreres i en samlingsdatabase for preparatene for at vi skal være i stand til å langtidslagre og ta best mulig vare på disse samlingsobjektene over lang tid.